b'\n_START_ARTICLE_\nPekka Kettunen (poliitikko)\n_START_PARAGRAPH_\nPekka Kettunen (11. syyskuuta 1890 R\xc3\xa4\xc3\xa4kkyl\xc3\xa4 \xe2\x80\x93 28. elokuuta 1960 Joensuu) oli suomalainen piirisihteeri, sosialidemokraattien kansanedustaja ja n\xc3\xa4ytelm\xc3\xa4kirjailija._NEWLINE_Kettusen vanhemmat olivat r\xc3\xa4\xc3\xa4t\xc3\xa4li Nikodemus Kettunen ja Liisa Makkonen. H\xc3\xa4n k\xc3\xa4vi kansakoulun ja ty\xc3\xb6skenteli sitten r\xc3\xa4\xc3\xa4t\xc3\xa4lin\xc3\xa4, konemiehen\xc3\xa4, torpparina ja vakuutusasiamiehen\xc3\xa4 kotipit\xc3\xa4j\xc3\xa4ss\xc3\xa4\xc3\xa4n R\xc3\xa4\xc3\xa4kkyl\xc3\xa4ss\xc3\xa4 aina vuoteen 1923 saakka. Kettunen toimi Pielisj\xc3\xa4rven yleisen osuusliikkeen myym\xc3\xa4l\xc3\xa4nhoitajana Pielisj\xc3\xa4rvell\xc3\xa4 1923\xe2\x80\x931930 ja Osuusliike Oma-Avun myym\xc3\xa4l\xc3\xa4nhoitajana Pielisensuussa 1930\xe2\x80\x931933. Kansanedustajakausiensa v\xc3\xa4liss\xc3\xa4 h\xc3\xa4n oli sosialidemokraattien puhujana ja Kuopion l\xc3\xa4\xc3\xa4nin it\xc3\xa4isen vaalipiirin piirisihteerin\xc3\xa4 1936\xe2\x80\x931939._NEWLINE_Kettunen oli sosialidemokraattien kansanedustajana vuosina 1933\xe2\x80\x931936 ja 1939\xe2\x80\x931945 edustaen Kuopion l\xc3\xa4\xc3\xa4nin it\xc3\xa4ist\xc3\xa4 vaalipiiri\xc3\xa4. H\xc3\xa4n oli presidentin valitsijamiehen\xc3\xa4 vuosien 1931, 1937, 1940 ja 1943 presidentinvaaleissa. Kettunen toimi my\xc3\xb6s R\xc3\xa4\xc3\xa4kkyl\xc3\xa4n ja Pielisensuun kunnanvaltuustojen puheenjohtajana.'